ร้านนี้พี่ใหญ่แนะนำมาว่าน่าจะมาลองทานกัน ด้วยเป็นร้านเก่าแก่เปิดมานานแล้ว(สมัยคุณพี่ยังสาวๆ)  ตอนเดินเข้าไปในร้านก็เห็นจะจริง ๆ เพราะว่าบรรยากาศภายในเหมือนกันร้านเหลาสักเมื่อสามสิบปีที่แล้ว  ตัวร้านเป็นอาคารสองคูหา เพดานเตี้ยแบบร้านสมัยก่อน  โต๊ะที่นั่งนั้นมีเยอะมากเกือบยี่สิบที่ได้  แต่ตอนที่ไปนั้นคนค่อนข้างบางตา

เมนูที่สั่งนั้นเป็นเนื้อเสียส่วนใหญ่ ทั้งสลัดเนื้อสันที่ผมว่าเนื้อออกจะแห้งไปหน่อย  แต่เมนูเด็ดของร้านคือสตูลิ้นวัว พี่และเพื่อนที่ไปลงมติเลยว่าเยี่ยมยอด  พี่ใหญ่ว่าเมนูนี้ทำยากสุด ๆ ทั้งกระบวนการขูด การต้ม ฯลฯ ผมเองไม่เคยกินลิ้นวัวมาก่อน (ออกจะกลัว ๆ ด้วยซ้ำ) ชิมแล้ว เนื้อมันนุ่ม ๆ หยุ่น ๆ แต่ไม่เหนียว ก็ถือว่าอร่อยดี คุ้มค่ากับการเสี่ยงครับ

แต่เมนูที่ผมชอบนั้นกลับเป็น ห่อหมกทะเลทอด ที่นำเครื่องห่อหมกมาทอดอยู่ในกระดองปูอีกทีนึง มันทั้งดูแปลกตาและอร่อยอย่าบอกใคร  มาเที่ยวนี่ผมชอบจานนี้เป็นพิเศษเลยครับ

ใครผ่านไปผ่านมาแถวนี้ แล้วอยากลองชิมร้านบรรยากาสย้อน รสชาติเยี่ยม ก็เชิญได้เลย